Saak teen motoris wat Middelburg-ma glo doodry, vorder stadigLizel Visagie (38). Die saak teen die man wat daarvan beskuldig word dat hy Lizel Visagie in Maart 2019 in Middelburg, Mpumalanga, raakgery het, is weer in die streekhof op die dorp uitgestel. Lizel (38) het haar dogter, toe 15 jaar oud, destyds uit die pad van ŉ motoris gestamp en só haar lewe gered. Sy het ernstige beserings opgedoen en het kort ná die voorval aan haar beserings beswyk. Khumbulani Malinga, die man wat Lizel en haar dogter na bewering raakgery het, het die Visagies glo getref nadat hy na bewering van die verkeerspolisie gevlug het. Malinga is ná die voorval wél aangekeer, maar die saak teen hom is voorlopig teruggetrek. Die saak het daarna weinig gevorder, tot AfriForum se privaatvervolgingseenheid verlede jaar aan die Nasionale Vervolgingsgesag (NVG) en die polisie geskryf het dat die eenheid namens Visagie se naasbestaandes optree en vordering in die saak versoek het. Die NVG het die klagte teen Malinga daarna heringestel. Hy het Dinsdag vlugtig in die hof verskyn waar die saak teen hom weer met meer as twee maande uitgestel is. Marie Hamman, Lizel se ma, het die uitstel as ŉ “frustrasie” bestempel. “Dit is ŉ stadige proses, maar ek wil graag sien dat geregtigheid geskied,” het Hamman gesê.